###### Klimatilpasning: Stort midtjysk partnerskab har lært os en masse - nu skal der turbo på

Det haster med at få tilpasset os de uundgåelige klimaforandringer, og vi ved, hvad der skal til. De seneste år har et tæt parløb kommuner, forsyninger og andre offentlige og private partnere i et stort midtjysk EU Life-projekt skabt ny vide og nye tilgange til samarbejde, der er nøglen til at tilpasse os et forandret og mere ekstremt klima.

I projektet Coast to Coast Climate Challenge (C2CCC) har de 31 midtjyske partnere – heraf 18 kommuner – arbejdet tæt sammen om helhedsorienteret klimatilpasning i 24 forskellige delprojekter.

Det har givet resultater, og dem er der brug for. Den seneste forskning peger på, at vi allerede i 2030´erne skal forvente 1,5 graders stigning og 2,0 global stigning allerede i 2040’erne.

– Der kommer mere vand og mere tørke. Vi undgår ikke at sætte turbo på klimatilpasning samtidig med, at vi afbøder klimaforandringerne. Vi skal bruge nye samarbejdsformer og organiseringer, og det har C2CCC givet højaktuelle bud på og det har sat en helt ny retning for måden vi arbejder med klimatilpasning på i Region Midtjylland og givet stor inspiration til Danmark, Europa og USA, siger kontorchef og hydrogeolog i Region Midtjylland Rolf Johnsen.

Nye modeller og værktøjer

Udvikling af fælles værktøjer har fra starten været tænkt ind i projektdesignet (se illustration). Værktøjer og modeller til klimatilpasning giver konkret viden og forståelse af vandets geografi og kredsløb ved forskelle indsatser.

- Vand respekterer ikke administrative grænser. Derfor er det en helt central forudsætning for at løse udfordringerne, at vi går sammen i partnerskaber med hver vores udfordring, faglighed og interesse. For i fællesskabet findes de rette løsninger. Det betyder også, politikere på tværs af niveauer, kommuner og udvalg kan træffe sammenhængende beslutninger i et større geografisk område til gavn for borgerne og samfundet – og så løsninger i én kommune ikke skaber problemer i nabokommunen, forklarer projektleder på C2CCC Dorthe Selmer fra Region Midtjylland.

Et godt eksempel på værktøjer fra C2CCC-projektet er det eksisterende SCALGO-værktøj suppleret med et grundvandsværktøj. Det kan bruges til analyse og formidling af niveauet for det terrænnære grundvand i dag og i fremtiden.

Der er også udviklet et værktøj til samfundsøkonomisk screening af den socialøkonomiske effekt af forskellige klimatilpasningstiltag. Det kan bruges af kommuner i forhold til at prioritere indsatser.

I C2CCC er der også skabt et fælles kortgrundlag for hele regionen, så hver kommune eller lokalområde ikke arbejder med sit eget. Det tog C2CCC fat på længe inden fælles kort blev tilbudt nationalt.

Klimavej og fyrtårne

Foruden værktøjerne og et væld af inspirationskataloger er der også arbejdet med helt konkrete løsninger i C2CCC. Et eksempel er Klimavejen i Hedensted Kommune, hvor VIA University College har stået i spidsen for et demonstrationsprojekt sammen med Hedensted Kommune, hvor en særlig opbygning af vejen under den permeable asfalt i kombination med jordvarmeteknologi både forhindrer oversvømmelse ved at opsamle vand og samtidig producerer varme til en nærliggende børnehave.

Derudover har Danmark med C2CCC fået to nye videns- og udstillingscentre for dansk klima- og vandteknologi, der begge har lokale forsyningsselskaber i spidsen: Klimatorium i Lemvig og AquaGlobe i Skanderborg.

-Idéen om et Klimatorium, hvor vi formidler om klimaforandringer og klimatilpasning, fik for alvor fart, da det blev et delprojekt under Coast to Coast-projektet. Det har givet masser af nye samarbejdspartnere, nye løsning med bredere perspektiv og større gennemslagskraft. Det er Klimatorium et godt eksempel på, forklarer Lars Holmegaard, direktør for Lemvig Vand og Spildevand – og Klimatorium, der er rammen om daglig formidling for både borgere og erhvervsliv og står bag et årligt nationalt klimamøde og Børnenes Klimamøde.

Ønskes: beslutningskraft på tværs

Fælles viden og samarbejde om klimatilpasning på det administrative og praktiske niveau giver dog ikke sikkerhed for, at de planer, der vedtages, også følges.

- Det kan være frustrerende. Vi har i hvert fald også lært, at selv om man på fagligt niveau kan blive enige og finde løsninger på tværs af kommunegrænser, så bliver det ikke implementeret, fordi det kan være vanskelige politiske beslutninger lokalt. Når det handler om klimatilpasning, er det umuligt at fordele gevinster og udgifter helt lige, og forskellige kommuner kan have forskellige prioriteringer. Så vi kan ønske, at en del af kompetence og beslutningskraften om klimatilpasning løftes til et tværgående niveau, forklarer Dorthe Selmer.

Fra Danske Regioner har man på baggrund af bl.a. erfaringerne fra C2CCC forslået, at der laves regionale klimatilpasningsplaner, der sætter en overordnet ramme og sikrer formelt samarbejde på tværs af kommunegrænser. Det vil matche udfordringerne med vand, men det vil også give lokalt råderum for kommuner mv.

Ideerne skal gribes

Netop efter denne sommer, hvor vi har set tiltagende ekstrem varme, nedbør og tørke, nærmer det midtjyske klimatilpasningsprojekt sig sin afslutning. "Done – What's next?", lyder overskriften på den sidste store konference i det EU LIFE-støttede partnerskab.

Det er en præcis titel. For den vigtigste opgave for projektet ligger på mange måder i fremtiden, hvor klimaet kræver handling på alle niveauer og en effektiv tilgang til klimatilpasning.

- Der er sat en lang række lokale og regionale initiativer i gang, der øger vores værn imod klimaforandringer, og vi står med en "fælles strategi" med projektideer for, hvad der skal arbejdes videre med og kan skaleres i årene, der kommer. Men vi skal i gang, og det skal være nu, siger Rolf Johnsen.

Fakta – C2CCC og "Done – What's next?"

* Coast to Coast Climate Challenge er et klimatilpasningspartnerskab med Region Midtjylland som projektleder og i alt 31 partnere på tværs af offentlige og private aktører samt vidensinstitutioner.
* Projektet har et budget på ca. 90 mio. kroner. 60 % finansieres fra EU LIFE-programmet, mens de 31 partnere har finansieret 40 pct. tilsammen. Region Midtjylland er "lead partner" på projektet.
* Projektet har givet anledning til, at mange nye løsninger og tilgange til klimatilpasning udvikles og afprøves, hvorfor der samlet set kommer opfølgende projekter for op mod 3 mia. kr.
* 18 kommuner er blandt de 31 partnere i projektet. Se partnerne her: <https://www.c2ccc.eu/om-c2c-cc/partnerne/>
* Siden 2017 har de 24 delprojekter udviklet forskellige resultater og viden, som er vigtigt at få ført videre.
* Derfor arrangerer C2C CC sammen med det europæiske forskernetværk, Implementing Nature Based Solutions for Creating a Resourceful Circular City konferencen, "Done – What's next?". Konferencen skal markere afslutningen på begge projektnetværk og bruges til at få udbyttet fra projekterne ud at leve.
* Konferencen afholdes på VIA University College i Aarhus fra den 19.-20. september 2022 og er åben for alle.
* Læs mere om Coast to Coast Climate Challenge på <https://www.c2ccc.eu/>

### **Fakta - Sammenhængende indsats er afgørende**

* Store dele af Danmark oplever allerede jævnligt oversvømmelser, og ifølge Det Europæiske Miljøagentur er Danmark det EU-land, der har haft de næststørste omkostninger fra klimaskader målt pr. indbygger. Kun Luxembourg har flere.
* Beregninger viser, at ca. 470.000 bygninger i Danmark vil blive oversvømmet ved en 100-års-hændelse.
* Borgerne er også optagede af klimatilpasning. En nyere rapport fra Epinion viser, at 68 pct. af befolkningen ønsker, at der investeres i helhedsorienteret klimatilpasning, hvor der arbejdes på tværs af fagligheder, geografi og hvor klimaindsatsen tænkes i sammenhæng med fx biodiversitet.
* Danske Regioner udgav tidligere i år et udspil til sammenhængende klimatilpasning under titlen "Vandet kommer" med syv konkrete forslag. Læs udspillet her: <https://www.regioner.dk/services/nyheder/2022/januar/regioner-klar-med-plan-mod-oversvoemmelser>

Billeder

*(Vi kan lave konkrete billedtekstere afhængig af, hvilke fotos, der vælges)*

* Danmark oplever allerede oversvømmelser, og klimaforandringerne vil føre til, at det sker oftere og i større omfang. Det var baggrunden for partnerskabet Coast to Coast Climate Challenge, hvor 31 partnere har skabt nye tilgange og udviklet løsninger siden 2017. Nu skal projektets resultater føres videre. Foto. Region Midtjylland.

Illustration

C2CCC-matricen. Samlet set har de 24 projekter i C2CCC arbejdet i hele matricen, men langt de fleste delprojekter har fokus i udvalgte dele af den. Kompetencer og bæredygtighed er gennemgående i alle delprojekter.